CELEX: 42020X0575
Language: lv
Date: 2020-04-29 00:00:00
Title: ANO Noteikumi Nr. 45 – Vienoti noteikumi par galveno lukturu tīrītāju apstiprināšanu un mehānisko transportlīdzekļu apstiprināšanu attiecībā uz galveno lukturu tīrītājiem [2020/575]

29.4.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 136/1
               
            
         Saskaņā ar starptautisko publisko tiesību normām juridisks spēks ir tikai ANO EEK dokumentu oriģināliem. Šo noteikumu statuss un spēkā stāšanās datums būtu jāpārbauda ANO EEK statusa dokumenta TRANS/WP.29/343 jaunākajā redakcijā, kas pieejama tīmekļa vietnē:
         http://www.unece.org/trans/main/wp29/wp29wgs/wp29gen/wp29fdocstts.html
         ANO Noteikumi Nr. 45 – Vienoti noteikumi par galveno lukturu tīrītāju apstiprināšanu un mehānisko transportlīdzekļu apstiprināšanu attiecībā uz galveno lukturu tīrītājiem [2020/575]
         Ar visiem grozījumiem līdz
         01. sērijas grozījumu 11. papildinājumam – spēkā stāšanās datums: 2017. gada 10. oktobris
         SATURA RĀDĪTĀJS
         NOTEIKUMI
         
                     1.
                  
                  Darbības joma
                  
               
                     2.
                  
                  Definīcijas
                  
               
                     3.
                  
                  Apstiprinājuma pieteikums
                  
               
                     4.
                  
                  Marķējumi
                  
               
                     5.
                  
                  Apstiprinājums
                  
               
                     6.
                  
                  Vispārīgas specifikācijas
                  
               
                     7.
                  
                  Tīrīšanas efektivitātes verificēšana
                  
               
                     8.
                  
                  Tipa pārveidojumi un apstiprinājuma paplašinājums
                  
               
                     9.
                  
                  Ražošanas atbilstība
                  
               
                     10.
                  
                  Sankcijas par ražošanas neatbilstību
                  
               
                     11.
                  
                  Ražošanas pilnīga izbeigšana
                  
               
                     12.
                  
                  Par apstiprināšanas testu veikšanu atbildīgo tehnisko dienestu un tipa apstiprinātāju iestāžu nosaukumi un adreses
                  
               
                     13.
                  
                  Pārejas noteikumi
                  
               PIELIKUMI
         
                     1.
                  
                  Paziņojums par apstiprinājuma piešķiršanu vai apstiprinājuma paplašināšanu, atteikšanu, anulēšanu vai ražošanas pilnīgu izbeigšanu attiecībā uz galveno lukturu tīrītāja tipu atbilstīgi Noteikumiem Nr. 45
                  
               
                     2.
                  
                  Paziņojums par apstiprinājuma piešķiršanu vai apstiprinājuma paplašināšanu, atteikšanu vai anulēšanu vai ražošanas pilnīgu izbeigšanu transportlīdzekļa tipam attiecībā uz galveno lukturu tīrītājiem atbilstīgi Noteikumiem Nr. 45
                  
               
                     3.
                  
                  Apstiprinājuma marķējuma zīmju izkārtojums
                  
               
                     4.
                  
                  Galveno lukturu tīrītāju testēšanas procedūra
                  
               1.   DARBĪBAS JOMA
         Šos noteikumus piemēro galveno lukturu tīrītāju apstiprināšanai un transportlīdzekļa tipa apstiprināšanai attiecībā uz galveno lukturu tīrītājiem.
         Šādā gadījumā pēc ražotāja izvēles ir iespējams uzstādīt galveno lukturu tīrītāju, kas iepriekš apstiprināts kā sastāvdaļa, bet šis iepriekšējais apstiprinājums nav obligāts (1).
         2.   DEFINĪCIJAS
         Šajos noteikumos:
         
                     2.1.
                  
                  
                     “galveno lukturu tīrītājs” ir nokomplektēta ierīce, ar ko var tīrīt galvenā luktura vai AFS sistēmas gaismu izstarojošo virsmu;
                  
               
                     2.2.
                  
                  
                     “galveno lukturu tīrītāja tips” ir galveno lukturu tīrītāji, kas neatšķiras tādos būtiskos aspektos kā (2):
                     
                                 2.2.1.
                              
                              
                                 tirdzniecības nosaukums vai preču zīme:
                                 
                                             a)
                                          
                                          
                                             galveno lukturu tīrītājus ar vienādu tirdzniecības nosaukumu vai preču zīmi, bet kurus ražojuši dažādi ražotāji, uzskata par atšķirīga tipa;
                                          
                                       
                                             b)
                                          
                                          
                                             tā paša ražotāja ražotus galveno lukturu tīrītājus, kas atšķiras tikai pēc tirdzniecības nosaukuma vai preču zīmes, uzskata par tā paša tipa;
                                          
                                       
                           
                                 2.2.2.
                              
                              
                                 izmantotais tīrīšanas princips;
                              
                           
                                 2.2.3.
                              
                              
                                 dažādi galvenā luktura ģeometriskie izmēri, ja tas saistīts ar tīrītāja sastāvdaļu jebkādiem pārveidojumiem;
                              
                           
               
                     2.3.
                  
                  
                     “transportlīdzekļa tips” ir transportlīdzekļi, kas neatšķiras šādos būtiskos aspektos:
                     
                                 2.3.1.
                              
                              
                                 galveno lukturu tīrītāja tips;
                              
                           
                                 2.3.2.
                              
                              
                                 galveno lukturu tīrītāja iekārtas ģeometriskais izkārtojums, ja tas saistīts ar tā darbības jebkādu pārveidojumu;
                              
                           
                                 2.3.3.
                              
                              
                                 šķidruma tvertnes ietilpības klase;
                              
                           
               
                     2.4.
                  
                  
                     “transportlīdzekļa apstiprinājums” ir transportlīdzekļa tipa apstiprinājums attiecībā uz galveno lukturu tīrītājiem;
                  
               
                     2.5.
                  
                  
                     “šķidruma tvertne” ir galveno lukturu tīrītāja daļa, kurā attiecīgā gadījumā uzglabā tīrīšanas šķidrumu;
                  
               
                     2.6.
                  
                  
                     “tīrīšanas efektivitāte” ir procentos izteikta apgaismojuma intensitāte mērīšanas punktā pēc tīrīšanas attiecībā pret pilnīgi tīram paraugam izmērītām vērtībām;
                  
               
                     2.7.
                  
                  
                     “tīrīšanas periods” ir vienu vai vairāk tīrīšanas operācijas ietverošs laikposms, lai izpildītu 7. punktā noteiktās prasības;
                  
               
                     2.8.
                  
                  
                     “tīrīšanas operācija” ir jebkāds piemērots tīrīšanas process;
                  
               
                     2.9.
                  
                  
                     Šajos noteikumos piemēro Noteikumu Nr. 48 un to sēriju grozījumu definīcijas, kas ir spēkā tipa apstiprinājuma pieteikuma iesniegšanas laikā.
                  
               3.   APSTIPRINĀJUMA PIETEIKUMS
         
                  
                     3.1.
                  
                  
                     Galveno lukturu tīrītāja tipa apstiprinājuma pieteikumu iesniedz tirdzniecības nosaukuma vai preču zīmes turētājs vai tā pienācīgi pilnvarots pārstāvis.
                  
               
                  
                     3.2.
                  
                  
                     Pieteikumu transportlīdzekļa tipa apstiprinājumam attiecībā uz galveno lukturu tīrītājiem iesniedz transportlīdzekļa ražotājs vai tā pienācīgi pilnvarots pārstāvis.
                  
               
                  
                     3.3.
                  
                  
                     Pieteikumā norāda vai nu tā (to) galvenā(-o) luktura(-u) tipa numuru, vai apstiprinājuma numuru vai tā (to) galvenā(-o) luktura(-u) formu un izmērus, kam tīrītājs ir paredzēts, un tam pievieno šādus dokumentus vai paraugus trijos eksemplāros, iekļaujot šādas ziņas:
                     
                                 3.3.1.
                              
                              
                                 rasējumus, kur pietiekami detalizēti parādīta uzstādīšana transportlīdzeklī, galvenā(-o) luktura(-u) un tīrītāja slotiņas(-u), un sprauslas(-u) vai attiecīgu daļu savstarpējo novietojumu, apstiprinājuma marķējuma zīmes atrašanās vietu nu izmantoto tīrīšanas principu; attiecīgā gadījumā parāda arī to galvenā luktura apgaismojošās virsmas daļu, kura tiek tīrīta;
                              
                           
                                 3.3.2.
                              
                              
                                 vai nu tā (to) galvenā(-o) luktura(-u) tipa(-u) specifikāciju vai apstiprinājuma numuru(-us), kam tīrītājs ir paredzēts, ja tiek tīrīta tikai daļa lēcas, vai galveno izmēru (lēcas diametru un liekuma rādiusu) specifikāciju, ja lēca tiek tīrīta vienmērīgi;
                              
                           
                                 3.3.3.
                              
                              
                                 galveno lukturu tīrītāju veidojošo daļu uzskaitījumu un to rasējumus (piem., sūkņi, sprauslas, vārsti, elektromotori un tīrītāja slotiņas);
                              
                           
                                 3.3.4.
                              
                              
                                 īsu tehnisku aprakstu, kur norāda tīrīšanas perioda ilgumu, tīrīšanas šķidruma patēriņu tīrīšanas periodā un uzstādītās tvertnes minimālo ietilpību;
                              
                           
                                 3.3.5.
                              
                              
                                 attiecībā uz katru galvenā luktura tipu pievieno vienu paraugu, ko paredzēts uzstādīt transportlīdzekļa kreisajā pusē, un vienu paraugu, ko paredzēts uzstādīt transportlīdzekļa labajā pusē, kopā ar attiecīgu(-iem) galveno(-ajiem) lukturi(-iem), kas uzstādīti atbilstoši 3.3.1. punkta aprakstam vai nu uz piemērota(-iem) testa stenda(-iem), vai apstiprināmo(-os) tipu(-us) reprezentējošā(-os) transportlīdzeklī(-ļos) tā, ka ir iespējama tīrītāja un galvenā(-o) luktura(-u) normāla darbība. Ja galvenie lukturi paredzēti labās puses satiksmei un kreisās puses satiksmei, ir pietiekami testēt tikai vienu galveno lukturu komplektu, kas paredzēti vai nu labās puses satiksmei, vai kreisās puses satiksmei;
                              
                           
                                 3.3.6.
                              
                              
                                 pievieno atsevišķu, nokomplektētu galveno lukturu tīrīšanas ierīci;
                              
                           
                                 3.3.7.
                              
                              
                                 uzstādīšanas instrukcijas galveno lukturu tīrītāja apstiprināšanas gadījumā;
                              
                           
                                 3.3.8.
                              
                              
                                 tehnisko dokumentāciju un vairāk paraugu, ja to pieprasa par apstiprināšanas testu veikšanu atbildīgais tehniskais dienests.
                              
                           
                                 3.3.9.
                              
                              
                                 Ja galveno lukturu tīrītāja tips atšķiras no jau apstiprināta tipa tikai ar tirdzniecības nosaukumu vai preču zīmi, ir pietiekami iesniegt:
                                 
                                             3.3.9.1.
                                          
                                          
                                             galveno lukturu tīrītāja ražotāja deklarāciju, ka iesniegtais tips ir identisks (izņemot tā tirdzniecības nosaukumu vai preču zīmi) jau apstiprinātam tipam, kuru identificē tā apstiprinājuma kods, un ka to ražojis tas pats ražotājs;
                                          
                                       
                                             3.3.9.2.
                                          
                                          
                                             divus paraugus, kam ir jaunais tirdzniecības nosaukums vai preču zīme, vai ekvivalentu dokumentāciju.
                                          
                                       
                           
               4.   MARĶĒJUMI
         
                  
                     4.1.
                  
                  
                     Uz vismaz vienas galveno lukturu tīrītāja daļas jābūt šādām skaidri salasāmām un neizdzēšamām marķējuma zīmēm:
                     
                                 4.1.1.
                              
                              
                                 tirdzniecības nosaukumam vai preču zīmei;
                              
                           
                                 4.1.2.
                              
                              
                                 elektriski darbināmu daļu gadījumā – nominālajam spriegumam.
                              
                           
               
                  
                     4.2.
                  
                  
                     Uz apstiprināšanai iesniegtā tīrītāja vienas galvenās daļas jābūt apstiprinājuma marķējuma zīmei pietiekama izmēra vietai; šo vietu norāda 3.3.1. punktā minētajā rasējumā.
                  
               
                  
                     4.3.
                  
                  
                     Uz apstiprināšanai iesniegtā transportlīdzekļa jābūt apstiprinājuma marķējuma zīmei pietiekama izmēra vietai saskaņā ar šo noteikumu 3. pielikumu.
                  
               5.   APSTIPRINĀJUMS
         
                  
                     5.1.
                  
                  
                     Galveno lukturu tīrītāja apstiprinājums aptver tikai darbības principu, kādu izmanto tipa apstiprinājuma pieteikumā norādīto galveno lukturu vai nu tipu, vai formu un funkciju tīrīšanai.
                  
               
                  
                     5.2.
                  
                  
                     Ja apstiprināšanai atbilstīgi šiem noteikumiem iesniegtais galveno lukturu tīrītāja tips vai transportlīdzekļa tips atbilst 6. un 7. punkta prasībām, piešķir galveno lukturu tīrītāja vai transportlīdzekļa tipa apstiprinājumu.
                  
               
                  
                     5.3.
                  
                  
                     Katram apstiprinātajam tipam piešķir apstiprinājuma numuru. Tā pirmie divi cipari (pašlaik 01, kas atbilst 01. grozījumu sērijai, kura stājās spēkā 1988. gada 9. februārī) norāda grozījumu sēriju, kas ietver jaunākos svarīgākos tehniskos grozījumus, kas izdarīti šajos noteikumos līdz apstiprinājuma izdošanai. Viena un tā pati Nolīguma puse nedrīkst piešķirt tādu pašu numuru citam transportlīdzekļa vai galveno lukturu tīrītāja tipam.
                  
               
                  
                     5.4.
                  
                  
                     Paziņojumu par transportlīdzekļa tipa apstiprinājumu vai apstiprinājuma paplašinājumu vai atteikumu nosūta šos noteikumus piemērojošajām Nolīguma pusēm, izmantojot šo noteikumu 1. pielikumā dotajam paraugam atbilstošu veidlapu un apstiprinājuma pieteikuma iesniedzēja iesniegtos rasējumus formātā, kas nepārsniedz A4 (210 × 297 mm), vai salocītus līdz šim formātam, un tiem esot pienācīgā mērogā.
                     Paziņojumu par galveno lukturu tīrītāja tipa apstiprinājumu vai apstiprinājuma paplašinājumu vai atteikumu nosūta šos noteikumus piemērojošajām Nolīguma pusēm, izmantojot šo noteikumu 2. pielikumā dotajam paraugam atbilstošu veidlapu un apstiprinājuma pieteikuma iesniedzēja iesniegtos rasējumus formātā, kas nepārsniedz A4 (210 × 297 mm), vai salocītus līdz šim formātam, un tiem esot pienācīgā mērogā.
                  
               
                  
                     5.5.
                  
                  
                     Katram transportlīdzeklim vai galveno lukturu tīrītājam, kas atbilst atbilstīgi šiem noteikumiem apstiprinātam tipam, redzamā un viegli pieejamā vietā, kas norādīta apstiprinājuma veidlapā, liek starptautisku apstiprinājuma marķējuma zīmi, ko veido:
                     
                                 5.5.1.
                              
                              
                                 aplis, kurā ir burts “E”, kam seko apstiprinājumu piešķīrušās valsts pazīšanas numurs (3);
                              
                           
                                 5.5.2.
                              
                              
                                 pa labi no 5.5.1. punktā aprakstītā apļa – šo noteikumu numurs, aiz tā burts “R”, defise un apstiprinājuma numurs;
                              
                           
                                 5.5.3.
                              
                              
                                 transportlīdzekļa tipam – šāds papildu simbols: taisnstūris, kas aptver šķidruma tvertnes ietilpības klasi apzīmējošu skaitli; klase var būt vai nu 50. vai 25., kā noteikts 6.5.2.1. punktā;
                              
                           
                                 5.5.4.
                              
                              
                                 galveno lukturu tīrītāja tipam – apstiprinājuma numurs.
                              
                           
               
                  
                     5.6.
                  
                  
                     Ja transportlīdzeklis atbilst apstiprinātam transportlīdzekļa tipam, kas apstiprināts saskaņā ar vienu vai vairākiem citiem Nolīgumam pievienotiem noteikumiem, valstī, kura ir piešķīrusi apstiprinājumu atbilstīgi šiem noteikumiem, 5.5.1. punktā noteiktais simbols nav jāatkārto; šādā gadījumā noteikumu un apstiprinājuma numurus un papildu simbolus no visiem noteikumiem, atbilstīgi kuriem piešķirts apstiprinājums valstī, kas piešķīrusi apstiprinājumu saskaņā ar šiem noteikumiem, novieto vertikālās slejās pa labi no 5.5.1. punktā noteiktā simbola.
                  
               
                  
                     5.7.
                  
                  
                     Apstiprinājuma marķējuma zīmei jābūt skaidri salasāmai un neizdzēšamai.
                  
               
                  
                     5.8.
                  
                  
                     Transportlīdzekļa tipam apstiprinājuma marķējuma zīme jāliek vai nu galveno lukturu tuvumā, vai uz ražotāja piestiprinātās plāksnītes, kur parādīti transportlīdzekļa raksturlielumi.
                  
               
                  
                     5.9.
                  
                  
                     Šo noteikumu 3. pielikumā doti apstiprinājuma marķējuma zīmju izkārtojuma piemēri.
                  
               6.   VISPĀRĪGAS SPECIFIKĀCIJAS
         
                  
                     6.1.
                  
                  
                     Galveno lukturu tīrītājam jābūt konstruētam un izgatavotam galveno lukturu gaismu izstarojošās virsmas to daļu tīrīšanai, kas izstaro galveno tuvās gaismas kūli, un, neobligāti – tālo gaismu tā, lai būtu sasniegts vismaz tāds tīrīšanas efekts, kā norādīts 7. punktā.
                  
               
                  
                     6.1.1.
                  
                  
                     Ja tuvo gaismu nodrošina adaptīva priekšējā apgaismojuma sistēma (AFS): galveno lukturu tīrītājam jābūt konstruētam un izgatavotam AFS gaismu izstarojošās virsmas to daļu tīrīšanai, kurām saskaņā ar Noteikumu Nr. 48 6.22.9.1. punktu jābūt aprīkotām ar tīrīšanas ierīci.
                  
               
                  
                     6.2.
                  
                  
                     Turklāt galveno lukturu tīrītājam jābūt konstruētam tā, lai:
                     
                                 6.2.1.
                              
                              
                                 tad, kad galveno lukturu tīrītāja daļas sākumstāvoklī(-ļos) atrodas uz galvenā luktura apgaismojošās virsmas, galveno lukturu un lukturu, kas ir grupēti vai savstarpēji savietoti ar galveno lukturi – kādi tie iesniegti testam – fotometriskās vērtības, mērītas attiecīgajos noteikumos uzskaitītajos punktos, kuros uzdotas minimālās vērtības, nebūtu vairāk kā par 5 procentiem mazākas šīs(šo) daļas(-u) jebkādā(-os) normālā(-os) sākumstāvoklī(-ļos) attiecībā pret tām, kas izmērītas pirms tīrīšanas ierīces uzstādīšanas; šīs vērtības nekādā gadījumā nedrīkst būt mazākas kā attiecīgajos noteikumos noteiktās;
                                 
                                             6.2.1.1.
                                          
                                          
                                             ja galvenais lukturis un galveno lukturu tīrītāja daļas, kas minētas 6.2.1. punktā, galvenā luktura apstiprināšanas laikā veido vienotu mezglu, 6.2.1. punktu nepiemēro;
                                          
                                       
                           
                                 6.2.2.
                              
                              
                                 darbības laikā, atskaitot sākumstāvokli, mehāniskās daļas neaizsegtu vairāk kā:
                                 
                                             6.2.2.1.
                                          
                                          
                                             20 procentus tuvo gaismu izstarojošā galvenā luktura apgaismojošās virsmas;
                                          
                                       
                                             6.2.2.2.
                                          
                                          
                                             10 procentus tālo gaismu izstarojoša galvenā luktura, kurš nav savstarpēji savietots ar tuvo gaismu izstarojošo galveno lukturi, apgaismojošās virsmas;
                                          
                                       
                           
                                 6.2.3.
                              
                              
                                 tas spētu darboties visās temperatūrās starp –10 °C un +35 °C un apmierinoši darbotos ātrumos starp 0 un 130 km/h (vai transportlīdzeklim braucot ar maksimālo ātrumu, ja tas ir mazāks nekā 130 km/h); taču tas neattiecas uz gadījumu, ja tīrītāju bloķējis sniegs vai ledus; tīrītājam jāpaliek nebojātam pēc vienu stundu ilgas atrašanās attiecīgi temperatūrā –35 °C un +80 °C;
                              
                           
                                 6.2.4.
                              
                              
                                 normālā lietošanā tā apmierinoša darbība joprojām tiktu nodrošināta par spīti vibrācijām, kam tas varētu tikt pakļauts;
                              
                           
                                 6.2.5.
                              
                              
                                 to funkcionāli nebojātu ūdens, ledus vai sniegs, kas uz tā uzkrājas transportlīdzekļa normālas izmantošanas laikā, pat ja tīrīšanas šķidrums ir sasalis; īslaicīgu atteici sniega pārklājuma vai sasalšanas dēļ neuzskata par bojājumu ar nosacījumu, ka ierīces darbību var atjaunot ar vienkāršiem līdzekļiem;
                              
                           
                                 6.2.6.
                              
                              
                                 visiem elementiem, kas var nonākt saskarē ar tīrīšanas šķidrumu, jābūt noturīgiem pret maisījumu, kas sastāv no 50 procentiem metilspirta, etilspirta vai izopropilspirta un 50 procentiem ūdens;
                              
                           
                                 6.2.7.
                              
                              
                                 tā daļas neapgrūtinātu galveno lukturu regulēšanu vai kvēlspuldžu ievietošanu vai nomaiņu; ja nepieciešams, tīrītājs vai tā daļas var būt noņemamas, ja tās var noņemt ar vienkāršiem instrumentiem.
                              
                           
               
                  
                     6.3.
                  
                  
                     Galveno lukturu tīrītāja daļām, kuras sākumstāvoklī(-ļos) un/vai darbības laikā veido transportlīdzekļa ārējo virsmu, jāatbilst šādām prasībām.
                     
                                 6.3.1.
                              
                              
                                 Daļām nedrīkst būt jebkādas uz ārpusi vērstas smailas vai asas daļas vai jebkādi tādas formas, izmēru, vērsuma vai cietības izvirzījumi, kuri varētu palielināt ķermeņa traumas risku vai smagumu personai, kas atsitas pret virsbūvi vai to skar.
                              
                           
                                 6.3.2.
                              
                              
                                 Nevienas ārējās virsmas izvirzītās daļas liekuma rādiuss nedrīkst būt mazāks kā 2,5 mm; šo prasību nepiemēro daļām, kuru cietība nepārsniedz 60 pēc Šora A skalas.
                              
                           
                                 6.3.3.
                              
                              
                                 Ja tīrītājam ir slotiņa, 6.3.2. punktu nepiemēro slotiņas gumijām vai jebkādiem to stiprinājumiem. Tomēr šīm vienībām jābūt izgatavotām tā, lai tām nebūtu asi stūri vai asas nefunkcionāla rakstura daļas. Jebkādu tīrītāja vārpstu aprīko ar aizsargapvalku, kura izliekuma rādiuss nav mazāks kā 2,5 mm un virsma nav mazāka kā 50 mm2.
                              
                           
                                 6.3.4.
                              
                              
                                 Ja tīrītājs satur sprauslu(-as), 6.3.2. punktu nepiemēro ne sprauslas(-u) funkcionālajām daļām, ne nefunkcionālajām daļām, ja tās izvirzās par mazāk nekā 5 mm.
                              
                           
                                 6.3.5.
                              
                              
                                 Tām galveno lukturu tīrītāja daļām, kuras ir novietotas tā, ka statiskos apstākļos tās nevar skart 100 mm diametra lode, 6.3.1., 6.3.2. un 6.3.3. punkta nosacījumus nepiemēro.
                              
                           
               
                  
                     6.4.
                  
                  
                     Atbilstību 6.2.3., 6.2.4., 6.2.5. un 6.2.6. punkta specifikācijām apliecina pieteikuma iesniedzējs. Šaubu gadījumā par apstiprināšanas testu veikšanu atbildīgais tehniskais dienests var verificēt šo prasību izpildi.
                  
               
                  
                     6.5.
                  
                  
                     Transportlīdzekļa apstiprināšanas gadījumā ir jāizpilda arī šādas prasības.
                     
                                 6.5.1.
                              
                              
                                 Visu galveno lukturu, kas izstaro galveno tuvās gaismas kūli, tīrīšana ir obligāta. Ja tālo gaismu izstaro vairāk nekā divi galvenie lukturi, ir pietiekami, ja tiek tīrīts viens šādu lukturu pāris.
                              
                           
                                 6.5.2.
                              
                              
                                 Ja tīrītājam ir šķidruma tvertne, to drīkst apvienot ar vējstikla apskalotāja un aizmugurējā stikla apskalotāja šķidruma tvertni, un tai jāatbilst šādām prasībām.
                                 
                                             6.5.2.1.
                                          
                                          
                                             Šķidruma tvertnes ietilpībai jābūt pietiekamai vismaz 50 tīrīšanas periodiem 50. ietilpības klases galveno lukturu tīrītāja gadījumā un vismaz 25 tīrīšanas periodiem 25. ietilpības klases galveno lukturu tīrītāja gadījumā. Ja tvertne apgādā ne tikai galveno lukturu tīrītāju, bet arī vējstikla apskalotāju un/vai aizmugurējā stikla apskalotāju, šo ietilpību palielina par vienu litru.
                                          
                                       
                                             6.5.2.2.
                                          
                                          
                                             Šķidruma līmeņa pārbaudei ir jābūt vieglai, un uzpildes atverei ir jābūt viegli pieejamai.
                                          
                                       
                           
                                 6.5.3.
                              
                              
                                 Ne tīrītājs, ne jebkāda tā daļa nedrīkst traucēt galvenā luktura regulēšanu un kvēlspuldzes nomaiņu. Vajadzības gadījumā tīrītājam vai tā daļai ir jābūt noņemamai ar vienkāršu instrumentu palīdzību. Galveno lukturu tīrītāja daļas vai tā darbība nedrīkst negatīvi ietekmēt nevienu citu reglamentētu vai atļautu apgaismes vai gaismas signalizācijas ierīču efektivitāti, atskaitot tīrīšanas periodā; tas normālā ekspluatācijā jo īpaši nedrīkst sistemātiski atstāt netīrumus uz citu apgaismes vai gaismas signalizācijas ierīču gaismu izstarojošajām virsmām.
                              
                           
                                 6.5.4.
                              
                              
                                 Tīrīšanas ierīces vadībai jābūt darbināmai no vadītāja sēdekļa, un to drīkst apvienot ar citu tīrīšanas ierīču vadības ierīcēm.
                                 Turklāt, ja tīrīšanas ierīcei jābūt uzstādītai saskaņā ar Noteikumiem Nr. 48 un ja nav tīrīšanas ierīces automātiskas aktivēšanas, tai jādarbojas vismaz vienu tīrīšanas periodu, kad, galvenajiem lukturiem jau esot ieslēgtiem, tiek iedarbināti vējstikla apskalotāji.
                              
                           
               
                  
                     6.6.
                  
                  
                     Ja apstiprināšanai iesniegtajā transportlīdzeklī ir uzstādīts galveno lukturu tīrītājs, kas iepriekš apstiprināts kā sastāvdaļa, verificē tikai 6.5. līdz 6.5.4. punktā noteikto prasību izpildi.
                  
               7.   TĪRĪŠANAS EFEKTIVITĀTES VERIFICĒŠANA
         
                  
                     7.1.
                  
                  
                     Tīrītāja efektivitāti testē saskaņā ar šo noteikumu 4. pielikumu. Tīrīšanas efektivitātei turpmāk norādītajos punktos uz mērīšanas ekrāna pēc katra tīrīšanas perioda ir jābūt vismaz 70 procentiem attiecībā uz galveno tuvās gaismas kūli izstarojošo lukturi un 70 procentiem arī attiecībā uz neobligāto tālās gaismas lukturi; AFS gadījumā šo noteikumu piemēro Noteikumu Nr. 123 9. pielikumā noteiktajām šo apgaismes vienību fotometriskā testa procedūrām neitrālajā stāvoklī, kā noteikts 6.1.1. punktā. Ja galvenais lukturis (Noteikumi Nr. 98 vai 112) nodrošina līkumu izgaismošanu, šo galveno lukturi testē stāvoklī, kas atbilst taisnvirziena kustībai.
                     
                        Uz ekrāna esošo mērīšanas punktu shēma
                     
                     
                        
                  
               
                  
                     7.2.
                  
                  
                     Mērīšanas punktam jābūt uz ekrāna, kas atrodas 25 m attālumā no galvenā luktura un ir perpendikulārs tā asij, kā norādīts skicē.
                  
               
                  
                     7.3.
                  
                  
                     Mērīšanas punkti tuvo gaismu izstarojošam galvenajam lukturim
                     
                                 7.3.1.
                              
                              
                                 Tikai attiecībā uz tuvo gaismu apstiprināti galvenie lukturi (marķējums C vai HC, vai XC/V/E/W/T apstiprinājuma marķējuma zīmē):
                                 mērīšanas punkti: 50 R (L) un 50 V (4).
                              
                           
                                 7.3.2.
                              
                              
                                 Attiecībā uz tuvo gaismu un tālo gaismu apstiprināti galvenie lukturi (marķējums CR, HCR, C+R, C+HR, HC+R vai HC+HR, vai XC/V/E/W/R/T):
                                 mērīšanas punkti: 50R (L) (un 50V, ja tajos pašos galvenajos lukturos ir atšķirīgas optiskās sistēmas tālajai un tuvajai gaismai).
                              
                           
               
                  
                     7.4.
                  
                  
                     Mērīšanas punkti tālo gaismu izstarojošam galvenajam lukturim
                     Mērīšanas punkts: HV.
                  
               8.   TIPA PĀRVEIDOJUMI UN APSTIPRINĀJUMA PAPLAŠINĀJUMS
         
                  
                     8.1.
                  
                  
                     Par katru galvenā luktura tīrītāja tipa vai transportlīdzekļa tipa pārveidojumu paziņo apstiprinātājai iestādei, kas izdevusi apstiprinājumu. Tipa apstiprinātāja iestāde tad drīkst vai nu:
                     
                                 8.1.1.
                              
                              
                                 uzskatīt, ka veiktajiem pārveidojumiem nevarētu būt vērā ņemamas negatīvas sekas un ka galveno lukturu tīrītājs jebkurā gadījumā joprojām atbilst prasībām, vai
                              
                           
                                 8.1.2.
                              
                              
                                 pieprasīt jaunu testa ziņojumu no tehniskā dienesta, kas atbildīgs par testu veikšanu.
                              
                           
               
                  
                     8.2.
                  
                  
                     Par apstiprinājuma piešķiršanu vai atteikšanu, norādot izmaiņas, saskaņā ar šo noteikumu 5.4. punktā noteikto procedūru paziņo Nolīguma pusēm, kuras piemēro šos noteikumus.
                  
               
                  
                     8.3.
                  
                  
                     Apstiprinājuma paplašinājumu izsniedzošā kompetentā iestāde piešķir sērijas numuru katrai paziņojuma veidlapai, kas sagatavota šādam paplašinājumam.
                  
               9.   RAŽOŠANAS ATBILSTĪBA
         
                  
                     9.1.
                  
                  
                     Katram transportlīdzeklim vai galveno lukturu tīrītājam, kam ir šajos noteikumos noteiktā apstiprinājuma marķējuma zīme, ir jāatbilst apstiprinātajam tipam un šo noteikumu 6. un 7. punkta prasībām.
                  
               
                  
                     9.2.
                  
                  
                     Lai verificētu 9.1. punktā noteikto atbilstību, no ražojumiem ņem kādu transportlīdzekli vai galveno lukturu tīrītāju, uz kura ir šiem noteikumiem atbilstīga apstiprinājuma marķējuma zīme.
                  
               10.   SANKCIJAS PAR RAŽOŠANAS NEATBILSTĪBU
         
                  
                     10.1.
                  
                  
                     Galveno lukturu tīrītāja tipam vai transportlīdzekļa tipam atbilstīgi šiem noteikumiem piešķirtu apstiprinājumu drīkst anulēt, ja netiek izpildītas 9.1. punktā noteiktās prasības vai ja paņemtais paraugs neiztur 9.2. punktā noteiktos testus.
                  
               
                  
                     10.2.
                  
                  
                     Ja šos noteikumus piemērojoša Nolīguma puse anulē tās iepriekš izdotu apstiprinājumu, tā nekavējoties informē par to pārējās šos noteikumus piemērojošās Nolīguma puses, izmantojot šo noteikumu 1. pielikumā vai 2. pielikumā dotajam paraugam atbilstošu paziņojuma veidlapu.
                  
               11.   RAŽOŠANAS PILNĪGA IZBEIGŠANA
         Ja apstiprinājuma turētājs pilnībā pārtrauc ražot saskaņā ar šiem noteikumiem apstiprinātu galveno lukturu tīrītāja vai transportlīdzekļa tipu, tas par to informē apstiprinājumu piešķīrušo iestādi. Saņēmusi attiecīgo paziņojumu, šī iestāde par to informē pārējās šos noteikumus piemērojošās Nolīguma puses, izmantojot šo noteikumu 1. vai 2. pielikumā dotajam paraugam atbilstošu paziņojuma veidlapu.
         12.   PAR APSTIPRINĀŠANAS TESTU VEIKŠANU ATBILDĪGO TEHNISKO DIENESTU UN TIPA APSTIPRINĀTĀJU IESTĀŽU NOSAUKUMI UN ADRESES
         Šos noteikumus piemērojošās Nolīguma puses paziņo Apvienoto Nāciju Organizācijas Sekretariātam par apstiprināšanas testu veikšanu atbildīgo tehnisko dienestu nosaukumus un adreses un to tipa apstiprinātāju iestāžu nosaukumus un adreses, kuras piešķir apstiprinājumu un kurām jānosūta veidlapas, kas apliecina citās valstīs izdotu apstiprinājumu vai apstiprinājuma paplašinājumu, atteikumu vai anulēšanu.
         13.   PĀREJAS NOTEIKUMI
         Galveno lukturu tīrītāju uzstādīšana jaunos transportlīdzekļos
         
                     13.1.
                  
                  
                     No 01. sērijas grozījumu 4. papildinājuma oficiālās spēkā stāšanās dienas neviena Nolīguma puse, kas piemēro šos noteikumus, neaizliedz uzstādīt transportlīdzeklī galveno lukturu tīrītāju, kas apstiprināts atbilstīgi šiem noteikumiem, kuri grozīti ar 01. sērijas grozījumu 4. papildinājumu.
                  
               
                     13.2.
                  
                  
                     Nolīguma puses, kas piemēro šos noteikumus, 24 mēnešu laikposmā pēc 01. sērijas grozījumu 4. papildinājuma spēkā stāšanās datuma turpina atļaut uzstādīt transportlīdzeklī galveno lukturu tīrītāju, kas apstiprināts atbilstīgi šiem noteikumiem, kuri grozīti ar iepriekšējo sēriju grozījumiem.
                  
               
                     13.3.
                  
                  
                     Beidzoties 48 mēnešu laikposmam pēc spēkā stāšanās dienas, Nolīguma puses, kas piemēro šos noteikumus, drīkst aizliegt uzstādīt galveno lukturu tīrītāju, kas neatbilst šo noteikumu prasībām, kuri grozīti ar 01. sērijas grozījumu 4. papildinājumu, jaunam transportlīdzeklim, kuram nacionālais tipa apstiprinājums vai individuālais tipa apstiprinājums ir piešķirts vēlāk nekā 24 mēnešus pēc šo noteikumu 01. sērijas grozījumu 4. papildinājuma spēkā stāšanās dienas.
                     
                                 13.3.1.
                              
                              
                                 Tomēr Nolīguma puses, kas piemēro šos noteikumus, drīkst aizliegt uzstādīt galveno lukturu tīrītāju, kas neatbilst šo noteikumu prasībām, kuri grozīti ar 01. sērijas grozījumiem, transportlīdzekļiem, kuru ekspluatācija uzsākta vēlāk nekā piecus gadus pēc 01. sērijas grozījumu spēkā stāšanās dienas.
                              
                           
                                 13.3.2.
                              
                              
                                 Tomēr Nolīguma puses, kas piemēro šos noteikumus, drīkst aizliegt transportlīdzekļus, kas neatbilst šo noteikumu prasībām, kuri grozīti ar 01. sērijas grozījumiem, uzsākt ekspluatēt vēlāk nekā piecus gadus pēc 01. sērijas grozījumu spēkā stāšanās dienas.
                              
                           
               
                     13.4.
                  
                  
                     Beidzoties 60 mēnešu laikposmam pēc spēkā stāšanās dienas, Nolīguma puses, kas piemēro šos noteikumus, drīkst aizliegt uzstādīt galveno lukturu tīrītāju, kas neatbilst šo noteikumu prasībām, kuri grozīti ar 01. sērijas grozījumu 4. papildinājumu, jaunam transportlīdzeklim, kas pirmo reizi reģistrēts vēlāk nekā 60 mēnešus pēc šo noteikumu 01. grozījumu sērijas 4. papildinājuma spēkā stāšanās dienas.
                  
               
            (1)  Šo noteikumu piemērošana nav nesavietojama ar nacionālo noteikumu esību, kuri nepieņem transportlīdzekļus, kas apstiprināti ar 25. ietilpības klases galveno lukturu tīrītājiem.
         
            (2)  Galveno lukturu tīrītājus neuzskata par atšķirīga tipa, tādēļ ka atšķiras šķidruma patēriņš, tīrīšanas periods vai tīrošo elementu uzstādīšana ar nosacījumu, ka par apstiprināšanas testiem atbildīgais tehniskais dienests ir verificējis atbilstību šiem noteikumiem. Iepriekš minētais ir spēkā arī, ja tīrāmie galvenie lukturi atšķiras tikai ar izmantoto kvēlspuldzi, konstrukciju kreisās puses vai labās puses satiksmei, gaismas krāsu vai galvenā luktura daļām, kas neietekmē galvenā luktura tīrītāja efektivitāti. Dažādu kvēlspuldžu gadījumā testē tikai galvenā luktura versiju ar lielāko jaudas patēriņu.
         
            (3)  1958. gada Nolīguma pušu pazīšanas numuri ir doti Konsolidētās rezolūcijas par transportlīdzekļu konstrukciju (R.E.3) 3. pielikumā, dokuments ECE/TRANS/WP.29/78/Rev. 6 – www.unece.org/trans/main/wp29/wp29wgs/wp29gen/wp29resolutions.html.
         
            (4)  R apzīmē vadību labajā pusē.
         L apzīmē vadību kreisajā pusē.
      
      
         
            1. PIELIKUMS
            
               PAZIŅOJUMS
            
            (Maksimālais formāts: A4 (210 × 297 mm))
            
                        
                           
                     
                     
                         
                     
                  
                        Izdevējs:
                     
                     
                        Iestādes nosaukums:
                        ……
                        ……
                        ……
                     
                  
               
            
                        par (2):
                     
                     
                        apstiprinājuma piešķiršanu,
                        apstiprinājuma paplašināšanu,
                        apstiprinājuma atteikšanu,
                        apstiprinājums anulēšanu,
                        ražošanas pilnīgu izbeigšanu
                     
                  attiecībā uz galveno lukturu tīrītāja tipu atbilstīgi Noteikumiem Nr. 45
            
                        Apstiprinājuma Nr.…
                     
                     
                        Paplašinājuma Nr.…
                     
                  1.   Galveno lukturu tīrītāja tirdzniecības nosaukums vai preču zīme:…
            2.   Galveno lukturu tīrītāja tips:…
            3.   Ražotāja nosaukums un adrese:…
            4.   Ražotāja pārstāvja nosaukums un adrese, ja attiecināms:…
            5.   Apstiprināts šādiem galvenajiem lukturiem (tipa vai apstiprinājuma numurs) un/vai attiecīgā galvenā luktura formai un izmēriem:…
            6.   Tīrītāja īss apraksts:…
            7.   Iesniegts apstiprināšanai (datums):…
            8.   Par apstiprinājuma testu veikšanu atbildīgais tehniskais dienests:…
            9.   Šī dienesta izdotā ziņojuma datums:…
            10.   Šī dienesta izdotā ziņojuma numurs:…
            11.   Apstiprinājums piešķirts/atteikts/paplašināts/anulēts (1):…
            12.   Apstiprinājuma marķējuma zīmes atrašanās vieta uz galveno lukturu tīrītāja:…
            13.   Vieta:…
            14.   Datums:…
            15.   Paraksts:…
            16.   Pēc pieprasījuma pieejami šādi dokumenti ar iepriekš norādīto apstiprinājuma numuru:…
            … rasējumi, kuros parādīta galveno lukturu tīrītāja uzstādīšanas vieta un tā relatīvais stiprinājums, kam šis apstiprinājums ir derīgs;
            … tīrītāja rasējumi, diagrammas un plāni;
            … fotoattēli.
            
                        (1)
                     
                     
                        Tās valsts pazīšanas numurs, kas piešķīrusi/paplašinājusi/atteikusi/anulējusi apstiprinājumu (apstiprinājuma prasības skatīt noteikumos).
                     
                  
               (1)  Lieko svītrot.
         
      
      
         
            2. PIELIKUMS
            
               PAZIŅOJUMS
            
            (Maksimālais formāts: A4 (210 × 297 mm))
            
                        
                           
                     
                     
                         
                     
                  
                        Izdevējs:
                     
                     
                        Iestādes nosaukums:
                        ……
                        ……
                        ……
                     
                  
               
            
                        par (2):
                     
                     
                        apstiprinājuma piešķiršanu,
                        apstiprinājuma paplašināšanu,
                        apstiprinājuma atteikšanu,
                        apstiprinājums anulēšanu,
                        ražošanas pilnīgu izbeigšanu
                     
                  transportlīdzekļa tipam attiecībā uz galveno lukturu tīrītāju atbilstīgi Noteikumiem Nr. 45
            
                        Apstiprinājuma Nr…
                     
                     
                        Paplašinājuma Nr…
                     
                  1.   Transportlīdzekļa tirdzniecības nosaukums vai preču zīme:…
            2.   Transportlīdzekļa tips:…
            3.   Ražotāja nosaukums un adrese:…
            4.   Ražotāja pārstāvja nosaukums un adrese, ja attiecināms:…
            5.   Galveno lukturu tīrītāja tirdzniecības nosaukums vai preču zīme:…
            6.   Tīrītāja tips:…
            7.   Galveno lukturu tīrītāja(-u) tipa apstiprinājuma numurs(-i) (ja transportlīdzeklis aprīkots ar iepriekš apstiprinātu galveno lukturu tīrītāju):…
            8.   Apstiprinats sadiem galvenajiem lukturiem (tipa vai apstiprinajuma numurs vai formas un izmēri):…
            9.   Tiritaja iss apraksts:…
            10.   Šķidruma tvertnes ietilpibas klase: 25/50 (2).…
            11.   Iesniegts apstiprināšanai (datums):…
            12.   Par apstiprinājuma testu veikšanu atbildīgais tehniskais dienests:…
            13.   Šī dienesta izdotā ziņojuma datums:…
            14.   Šī dienesta izdotā ziņojuma numurs:…
            15.   Apstiprinājums piešķirts/atteikts/paplašināts/anulēts (1):…
            16.   Apstiprinājuma marķējuma zīmes atrašanās vieta uz transportlīdzekļa:…
            17.   Vieta:…
            18.   Datums:…
            19.   Paraksts:…
            20.   Pēc pieprasījuma pieejami šādi dokumenti ar iepriekš norādīto apstiprinājuma numuru:…
            … rasējumi, kuros parādīta galveno lukturu tīrītāja uzstādīšanas vieta un tam atbilstošais stiprinājums, kam šis apstiprinājums ir derīgs;
            … tīrītāja rasējumi, diagrammas un plāni;
            … fotoattēli.
            
                        (1)
                     
                     
                        Tās valsts pazīšanas numurs, kas piešķīrusi/paplašinājusi/atteikusi/anulējusi apstiprinājumu (apstiprinājuma prasības skatīt noteikumos).
                     
                  
               (1)  Lieko svītrot.
         
      
      
         
            3. PIELIKUMS
            
               APSTIPRINĀJUMA MARĶĒJUMA ZĪMJU IZKĀRTOJUMS
            
            
               I.   
               Apstiprinājuma marķējuma zīmes izkārtojums uz galveno lukturu tīrītāja
               
                  
               Dotā apstiprinājuma marķējuma zīme uz galveno lukturu tīrītāja norāda, ka tīrītājs apstiprināts Nīderlandē (E 4) ar apstiprinājuma numuru 012439. Apstiprinājuma numura pirmie divi cipari norāda, ka apstiprinājums ir piešķirts saskaņā ar Noteikumu Nr. 45 prasībām, kas grozīti ar 01. sērijas grozījumiem.
               
                           
                              Piezīme.
                           
                        
                        
                           Apstiprinājuma numurs jānovieto tuvu aplim, un tam ir jāatrodas vai nu virs, vai zem burta “E”, vai pa kreisi, vai pa labi no šā burta. Apstiprinājuma numura cipariem jāatrodas vienā burta “E” pusē un jābūt vērstiem vienā virzienā. Kompetentajām iestādēm jāizvairās lietot romiešu ciparus apstiprinājuma numurā, lai izvairītos no jebkādas sajaukšanas ar citiem simboliem.
                        
                     
            
               II.   
               Apstiprinājuma marķējuma zīmes izkārtojums uz transportlīdzekļa attiecībā uz galveno lukturu tīrītājiem
               A PARAUGS
               
                  
               Dotā apstiprinājuma marķējuma zīme uz transportlīdzekļa norāda, ka konkrētais transportlīdzekļa tips ir apstiprināts Nīderlandē (E 4) atbilstīgi Noteikumiem Nr. 45, kas grozīti ar 01. sērijas grozījumiem, ar numuru 012439. Apstiprinājuma numura pirmie divi cipari norāda, ka apstiprinājums ir piešķirts saskaņā ar Noteikumu Nr. 45 prasībām, kas grozīti ar 01. sērijas grozījumiem. Ietilpības klase ir 50.
               B PARAUGS
               
                  
               Dotā apstiprinājuma marķējuma zīme uz transportlīdzekļa norāda, ka konkrētais transportlīdzekļa tips ir apstiprināts Nīderlandē (E 4) atbilstīgi Noteikumiem Nr. 24 un 45 (*1). Apstiprinājuma numuru pirmie divi cipari norāda, ka attiecīgo apstiprinājumu piešķiršanas dienā Noteikumi Nr. 24 jau ietvēra 02. sērijas grozījumus, un Noteikumi Nr. 45 ietvēra 01. sērijas grozījumus. Ietilpības klase ir 50.
            
            
               (*1)  Pirmais numurs ir dots tikai kā piemērs.
         
      
      
         
            4. PIELIKUMS
            
               GALVENO LUKTURU TĪRĪTĀJU TESTĒŠANAS PROCEDŪRA
            
            1.   VISPĀRĪGI KOMENTĀRI
            Testus veic bezvējā, apkārtējā temperatūrā 23 °C ± 5 °C.
            Dažādajās testa fāzēs jāveic piesardzības pasākumi, lai izvairītos no termiskā trieciena galvenā luktura stiklam.
            Ja tīrīšanas ierīces ražotājam ir nodoms nodrošināt tīrīšanas ierīces un galveno lukturu vairākas pozīcijas, jātestē tikai galvenais lukturis, kas attiecībā pret tīrīšanas ierīci atrodas visnelabvēlīgākajā pozīcijā. Ja lieto tīrīšanas šķidrumu, testa iekārtā ir jābūt papildu sprauslām neimitētajā pusē, lai pārbaudītu šķidruma patēriņu.
            2.   TESTA IEKĀRTA
            2.1.   Testa maisījums
            
                     
                        2.1.1.
                     
                     
                        Galvenajam lukturim ar stikla ārējo lēcu:
                        ūdens un piesārņojošā reaģenta maisījumam, ar ko iedarbojas uz galveno lukturi, ir jāsastāv no:
                        
                                    a)
                                 
                                 
                                    9 masas daļām kvarca smilšu ar daļiņu izmēru 0–100 μm;
                                 
                              
                                    b)
                                 
                                 
                                    1 masas daļas augu izcelsmes pelnu putekļu, iegūtu no dižskābarža koksnes, ar daļiņu izmēru 0–100 μm;
                                 
                              
                                    c)
                                 
                                 
                                    0,2 masas daļām NaCMC1; un
                                 
                              
                                    d)
                                 
                                 
                                    5 masas daļām nātrija hlorīda (99 procentu tīrības pakāpe);
                                 
                              
                                    e)
                                 
                                 
                                    piemērota daudzuma destilēta ūdens, kura elektrovadītspēja ir ≤ 1 μS/m.
                                 
                              
                  
                     
                        2.1.2.
                     
                     
                        Galvenajam lukturim ar plastmasas ārējo lēcu:
                        ūdens un piesārņojošā reaģenta maisījumam, ar ko iedarbojas uz galveno lukturi, ir jāsastāv no:
                        
                                    a)
                                 
                                 
                                    9 masas daļām kvarca smilšu ar daļiņas izmēru 0–100 μm;
                                 
                              
                                    b)
                                 
                                 
                                    1 masas daļas augu izcelsmes pelnu putekļu, iegūtu no dižskābarža koksnes, ar daļiņu izmēru 0–100 μm;
                                 
                              
                                    c)
                                 
                                 
                                    0,2 masas daļām NaCMC (1);
                                 
                              
                                    d)
                                 
                                 
                                    5 masas daļām nātrija hlorīda (99 procentu tīrības pakāpe);
                                 
                              
                                    e)
                                 
                                 
                                    13 masas daļām destilēta ūdens ar elektrovadītspēju mazāku nekā ≤ 1 mS/m;
                                 
                              
                                    f)
                                 
                                 
                                    2 ± 1 pilieniem virsmaktīvas vielas (2).
                                 
                              
                  
                     
                        2.1.3.
                     
                     
                        Maisījumam jābūt piemērotam uzklāšanai uz galvenā luktura ar 2.3. punktā norādīto pulverizatoru. Maisījumu izmanto ne agrāk kā divas stundas un ne vēlāk kā 24 stundas pēc sagatavošanas. To ievada pulverizatorā tieši pirms izmantošanas.
                     
                  2.2.   Fotometriskajai mēriekārtai jābūt ekvivalentai tai, ko izmanto saistībā ar galveno lukturu apstiprināšanu.
            2.3.   Pietiekamas jaudas elektroenerģijas padeve (tīrīšanas perioda laikā spriegums drīkst samazināties ne vairāk kā par 1 procentu), voltmetrs īslaicīgiem mērījumiem (oscilogrāfs), pulverizators ar darba spiedienu apmēram 500 kPa, ar dozatoru un 1,5 mm diametra sprauslu.
            2.4.   Ja tos netestē uz transportlīdzekļa, galveno(-os) lukturi(-us) un tīrītāju nostiprina uz testa iekārtas, kas atveido uzstādīšanu transportlīdzeklī un ļauj normāli darboties gan tīrītājam, gan galvenajam(-iem) lukturim(-iem).
            2.5.   Elektriski darbināmu iekārtu testa nolūkā elektroenerģijas padevi iestata tā, lai 12 V sistēmā slodzes apstākļos spriegums uz lielākā patērētāja spailēm būtu 13,0 V un 24 V sistēmā – būtu 27,0 V.
            Kas attiecas uz apgaismojuma mērījumiem, tos veic, pamatojoties uz galveno lukturu apstiprināšanas testiem. Šaubu gadījumā derīgi ir tikai mērījumi, kas veikti ar standarta kvēlspuldzi.
            3.   TĪRA GALVENĀ LUKTURA FOTOMETRISKIE MĒRĪJUMI
            Galvenā luktura gaismu izstarojošajai virsmai ir jābūt tīrai, un galveno lukturu tīrītājam jābūt nekustīgam. Fotometriskos mērījumus veic atbilstīgi attiecīgo noteikumu specifikācijām, kā arī 4. punktā noteiktajiem mērījumiem. Tad mēra apgaismojumu šo noteikumu 7. punktā norādītajos punktos.
            4.   TĪRĪŠANAS EFEKTIVITĀTES IZVĒRTĒŠANA
            
                     
                        4.1.
                     
                     
                        Kad galvenais(-ie) lukturis(-i) ir darbināts(-i) 10 minūtes, ar netīrumu maisījumu vienmērīgi noklāj tā (to) visu(-as) gaismu izstarojošo(-ās) virsmu(-as), izmantojot iepriekš minēto pulverizatoru. Tad maisījumu žāvē, vai nu darbinot galveno lukturi, vai ar karstu gaisu. Šo procedūru atkārto, ja nepieciešams, līdz gaismas stiprums visos mērīšanas punktos ir mazāks nekā 20 procenti no šī pielikuma 3. punktā dotajām vērtībām. Gaismas stiprumam vismaz vienā no vairākiem mērīšanas punktiem jābūt starp 15 un 20 procentiem.
                     
                  
                     
                        4.1.1.
                     
                     
                        Vērtības, kuras izmanto tīrīšanas perioda ilguma un šajā periodā izlietotā tīrīšanas šķidruma patēriņa testos, ir ražotāja noteiktās. Šķidruma patēriņu mēra kā vidējo vērtību vairākos tīrīšanas periodos, ko norādījis ražotājs.
                     
                  
                     
                        4.1.2.
                     
                     
                        Kad galvenais lukturis ir atdzisis un ne vēlāk kā divas stundas pēc netīrumu izžūšanas, ieslēdz galvenos lukturus un galveno lukturu tīrītāju darbina tādu tīrīšanas periodu, kādu norādījis ražotājs. Šis tīrīšanas periods nedrīkst pārsniegt 10 s.
                     
                  
                     
                        4.2.
                     
                     
                        Ja tīrīšanas operācijai izmanto tīrīšanas šķidrumu, testu veic ar destilētu ūdeni, kura elektrovadītspēja nav lielāka kā 10 μS/cm.
                     
                  
                     
                        4.3.
                     
                     
                        Ja tīrītājs ir konstruēts manuālai darbināšanai, tīrīšanai jābūt pabeigtai ar ne vairāk kā pieciem darbinājumiem 4.1.2. punktā noteiktajās laika robežās.
                     
                  
                     
                        4.4.
                     
                     
                        Ja tīrītājs nav elektriski darbināms, darbināšanas apstākļus testā norāda tehniskais dienests, to saskaņojot ar ražotāju.
                     
                  
                     
                        4.5.
                     
                     
                        Pēc tīrīšanas darbības galvenajam lukturim ļauj izžūt. Tad atkal mēra apgaismojumu mērīšanas punktos, kā prasīts 3. punktā, un šādi iegūtajām vērtībām ir jāatbilst šo noteikumu 7. punktā noteiktajām prasībām.
                     
                  
                     
                        4.6.
                     
                     
                        Ja mērījumu rezultāts neatbilst 4.5. punkta prasībām, tīrīšanas šķidrumu izmantojoša galveno lukturu tīrītāja gadījumā ir atļauts mēģināt sasniegt labākus rezultātus, regulējot šķidruma strūklu.
                     
                  
               (1)  NaCMC ir karboksimetilcelulozes nātrija sāls, ko parasti sauc par CMC. Piesārņojošā reaģenta maisījumā izmantotajam NaCMC jābūt ar aizvietošanas pakāpi (DS) 0,6–0,7 un viskozitāti 200–300 cP 2 procentu šķīdumā 20 °C temperatūrā.
            
               (2)  Daudzuma pielaide ir nepieciešama, lai iegūtu netīrumus, kas pareizi klājas uz visu veidu plastmasas lēcām.